Archive for the 'Dissipline' Category
Jul My kind en reëls
Party kinders het ‘n probleem om reëls te volg. Jy kry voortdurend terugvoering van die skool af oor jou kind wat weier om reëls te gehoorsaam. Wat kan jy as ouer doen om jou kind te help?
Verduidelik die reëls aan jou kind sodat hy kan weet hoekom daar ‘n spesifieke reël is. Jou kind moet ook verstaan wat die gevolge is om ‘n reël te verbreek. Jou kind moet presies weet wat van hom verwag word. Doen rolspel-aktiwiteite met jou kind sodat hy kan leer hoe om op te tree. Maak visuele hulpmiddels vir belangrike reëls. Laat hy dit bv op sy potloodblikkie plak. Leer jou kind om onafhanklik te wees. Wees konsekwent by die huis in toepassing van reëls. Help jou kind om persoonlike doelwitte te stel en dit gereeld te monitor. Pas positiewe korrigeer-tegnieke toe. Sê bv: “Boetie, sit liewer jou tas bo-op die kas." Dit is beter as negatiewe reaksies, soos: “Boetie, vat onmiddelik jou tas van die grond af weg!” Sorg dat daar positiewe belonings is vir sekere reëls. Alle reëls kan nie net negatiewe gevolge hê nie. As jy jou huiswerk voor 4 klaarmaak, mag jy ‘n ekstra halfuur TV kyk. posted by Tuishulp Admin in Algemeen,Dissipline,Gedrag,Graad 1 - 3,Hoërskool,Laerskool,Selfbeeld and have No Comments 14
Ek hoor vroeër die week op die radio ‘n gesprek oor dwelmmisbruik onder jongmense. Dit het my laat wonder hoe ek my kinders meer weerbaar kan maak teen groepsdruk. Hier van Graad 4 af, word kinders al hoe meer aan groepsdruk blootgestel en wil hulle dit doen wat die maatjies doen. Hier is ‘n paar punte waaraan ek kon dink. Jy is welkom om nog ‘n paar punte by my lysie te voeg:
Werk aan jou kind se goeie selfbeeld. Jou kind moet van haarself hou!
Sorg dat jy jou kind se vriende en hulle gesinne ken.
Gesels met jou kind oor groepsdruk.
Leer jou kind om vrae te vra.
“As ek dit saam met my maats doen, hoe gaan ek agterna voel?”
“Watter gevolge gaan dit op ander mense hê?”
“Hoekom sal ek dit wil doen?”
Begin reeds van kleintyd af jou kind as ‘n onafhanklike grootmaak. Laat hy sy eie besluite neem.
Moedig jou kind aan om aan ‘n wye verskeidenheid aktiwiteite deel te neem.
Werk aan jou verhouding met jou kind. Leer om met mekaar te praat!
posted by Tuishulp Admin in Algemeen,Dissipline,Gedrag and have No Comments 22
As die ouer van ‘n kind wat ADD of ADHD (hierdie is die Engelse afkortings) is, weet jy hoe moeilik dit is om so ‘n kind akademies te laat presteer. Die volgende kan dalk help:
Identifiseer ‘n probleem so gou as moontlik. Laat jou kind evalueer en neem kennis van die probleem.
Luister na raad van kenners. Medikasie is nie altyd die enigste oplossing nie. Gesels met soveel as moontlik kenners om ‘n ingeligte keuse te maak.
Sorg dat jy gereeld kommunikeer met die onderwyser(s) wat jou kind onderrig. Gesels oor moontlike oplossings en hoor wat jy as ouer kan doen om jou kind te help.
Leer jou kind van so vroeg as moontlik effektiewe studietegnieke aan. Belê in ‘n goeie kursus en leer jou kind hoe om te leer.
Identifiseer hoe jou kind leer: leer hy deur te lees, te hoor of te doen. ADD-kinders vind veral baat by “doen”!
Sorg vir roetine en ‘n patroon in alles wat julle doen. Skaf ‘n wekker of ‘n stophorlosie aan sodat jou kind kan weet hy moet vir bv. 10 minute leeswerk doen.
Help jou kind om die groter prentjie te sien. Hy moet weet waar pas dit wat hy nou leer in t.o.v die res van die werk. Wys hom hoe die inhoudsopgawe van ‘n boek werk en laat hy weet waarmee hy besig is en waar dit inpas.
Breek die werk in hanteerbare dele af. Soms is dit nodig om verdere opdelings te doen. Wys hom waar die deel wat hy nou doen, inpas in die groter prentjie. Daarna laat hy net fokus op die deeltjie wat hy nou doen.
Plaas ‘n afsnypunt op werk-deeltjies. Dit kan tyd (“Jy gaan nou 10 minute lank hoofreken doen.”), hoeveelheid (“Doen 10 van hierdie somme, dan is jy klaar.”) of effektiwiteit (“As jy die formules van die omtrek van sirkels, reghoeke en driehoeke sonder foute vir my kan herhaal, is jy klaar.”).
Sorg vir afwisseling. Hy hoef nie net in sy boek te werk nie – gebruik ook ander interessante mediums. Dink aan die rekenaar, ‘n swartbord, ‘n groot vel papier op die muur of selfs ‘n kwas en water!
Werk met patrone, prente en diagramme. Laat hy sy opsommings in breinkaarte (“mindmaps”) doen. Gebruik sketse en verskillende kleure om belangrike aspekte toe te lig.
posted by Tuishulp Admin in Dissipline,Hoërskool,Laerskool,Leerprobleme,Lees,Studiewenke,Wiskunde and have No Comments 28
Jan Wat is dissipline?
Tony Humprey beskryf dissipline soos volg in sy boek, A Different Kind of Discipline: “Dissipline gaan oor die beskerming van mense se regte wat blootgestel word aan blokkerende reaksies van ander wat nie-samewerking en aggressiewe gedrag insluit".”
Hy verdeel sulke gedrag verder in ‘n onderbeheerde en oorbeheerde groep. Die twee sleutelbeginsels van dissipline is volgens hom:
Mense is self verantwoordelik vir die bevrediging van hulle eie behoeftes en ander het nie die reg om jou te verhoed nie.
Swak-gedissiplineerde optrede is nie bedoel om ander seer te maak of te blokkeer nie, maar eerder ‘n poging van die oortreder om sy geblokkeerde behoeftes te bevredig.
Om dissipline suksesvol toe te pas, moet die volgende in plek wees:
Daar moet ‘n dissipline stelsel wees.
Jy moet regtig wil weet hoekom ongedissiplineerde gedrag voorkom.
Jy moet dissipline in ‘n positiewe lig sien: die doen is om die regte van mense te beskerm, nie om kinders te beheer nie!
Kinders moet weet dat dissipline gaan oor die beskerming van regte van alle betrokke partye.
Daar moet ‘n wedersydse verantwoordelikheid wees tussen ouer en kind, onderwyser en kind, en onderwysers en ouers.
Kinders moet leer om op te staan vir hulle regte.
Selfbeheersing is die belangrikste aspek van dissipline. Dit geld vir almal (ouers, onderwyser, kinders, ens.)
Verantwoordelike gedrag moet beloon word eerder as om te straf.
Daar moet ten alle tye ‘n omgee (“caring”) atmosfeer wees.
posted by Tuishulp Admin in Dissipline and have No Comments 26
Jan Wat dissipline nie is nie
Wanneer dissipline toegepas word met die uitgangspunt dat ander beheer moet word, gaan dit nie suksesvol wees nie. Jy sal dalk regkry dat daar vir ‘n rukkie stilte heers, maar dis al!
Iemand wat dissiplinêre probleme openbaar, het óf ‘n aggressiewe óf passiewe gedrag wat ‘n ander persoon se behoeftes geblokkeer het. Die slagoffer en die oortreder is albei skuldig en het deel aan die konflik wat ontstaan het.
Ten alle tye moet die uitkoms (of gevolg) van dissipline wedersydse respek en omgee tussen mense wees.
As jy heeltyd besig is om kinders wat verkeerd optree, te probeer beheer, mors jy jou energie. Hierdie “probeer-om-te-beheer” het min invloed op die kind. Jy, as uitvoerder van dissipline, het nodig om ook respek en omgee te toon teenoor die slagoffer en die oortreder.
Volwassenes wat enige van die volgende metodes gebruik om dissipline toe te pas, sal in die eerste plek nie daaraan slaag nie, maar verder ook ‘n negatiewe uitwerking op die kind hê. Dit is mishandeling. En dit vergroot die dissiplinêre probleme. Bly weg van die volgende:
Aggressiewe gedrag Dominering (“jy sal dit doen, want ek sê so”)
Sinisme (“jy is altyd net stout en ongehoorsaam”)
posted by Tuishulp Admin in Dissipline and have No Comments 25
Jan Dissipline gaan oor ‘n ingesteldheid
Jou as ouer (of onderwyser) se metode van dissipline hang af van hoe jy die mens sien. Indien jy dink dat alle mense “sleg”, “vol boosheid”, “dom” of “stadig” is, gaan jou primêre rol wees om “hulle reg te kry”.
As jy elke mens as uniek, waardevol en met ‘n potensiaal om groot dinge te bereik, sien, gaan dit jou uitgangspunt in dissipline wees.
Dissipline is deel van die menslike bestaan. Dit vorm deel van ons sosiale proses en is dinamies. Dissiplinering is interaksie. Dit is daarom belangrik dat elke persoon in ‘n gesagsposisie sal besef dat onvoorwaardelike liefde, aanvaarding en erkenning van ‘n medemens (of kind) die grondslag van menswees vorm. Net soos wat jy graag behandel wil word, so wil jou kind behandel word!
Ek hoor sommer dadelik ‘n paar opmerkings van: “Ja, maar die kind moet geleer word om nie so op te tree nie! Die slagoffer het ook regte.” Dis heeltemal waar, maar tydens enige dissiplinêre aksie moet die slagoffer, maar ook die oortreder se optredes reggestel word.
Dissiplinêre optrede omvat drie dinge:
handhaaf respek vir die slagoffer en die oortreder
handhaaf die sosiale interaksie en verhoudings
neem duidelik aksie teen die spesifieke gedrag wat die sosiale ewewig versteur het
Ouers en onderwysers moet heeltyd hulleself aan hierdie drie dinge meet terwyl hulle met kinders werk.
Dissipline gaan nie net oor wat tussen mense gebeur nie, maar ook wat binne-in mense gebeur. In vorige inskrywings het ons gesê dat dissipline gemotiveer word deur selfbeheer en selfdissipline. Dissipline gaan nie oor beheer en kontrole en skep van orde nie. Die klem van dissipline is ‘n veilige omgewing waar die regte en behoeftes van mense gerespekteer, waardeer en beskerm word.
Jou kind het die reg om liefgehê en gewaardeer te word. Jou kind moet kan kommunikeer sonder om bang te wees dat hy/sy afgekraak of verneder gaan word. Jou kind moet weet hy/sy word gerespekteer. Jou kind het die reg om spesiaal en “wanted” te voel.
As jou kind nie hierdie dinge in die ouerhuis gaan ervaar nie, gaan jy as ouer nooit hom/haar kan dissiplineer nie. En dit gaan oorspoel na die skool waar jou kind ook in die klaskamer ontwrigting gaan veroorsaak.
posted by Tuishulp Admin in Dissipline and have No Comments 24
Jan Wie se probleem: Huis of Skool?
Dit is ongelukkig so dat die huis die primêre bron van dissipline is. Kinders wat dissiplinêre probleme by die skool het, het dit by die huis ontwikkel.
Ouers en onderwysers is vennote in die dissiplinering van kinders. Die norme by die huis en die skool moet dieselfde wees. Dit is daarom belangrik dat jy ‘n skool vir jou kind soek wat dieselfde ethos en waardes as jy het.
Jou reaksie op terugvoer van die skool se kant af, is ‘n groot aanduiding hoeveel dissipline jy het! As die skool jou kontak vir ‘n afspraak en jy weier om die onderwyser te gaan sien of jy maak negatiewe aanmerkings oor die skool, is dit ‘n weerspieëling van jou selfbeheer en –dissipline.
Die teenpool is ook waar. ‘n Onderwyser moenie die ouer inroep vir elke ou kleinigheidjie wat in die klaskamer gebeur nie. Dis mos waarvoor die onderwyser daar is: om dissipline daar in die klas toe te pas. Dis net ‘n onderwyser wat selfdissipline en selfbeheer het, wat ‘n klas sal kan beheer.
Dit is nodig dat ouers en onderwysers met mekaar sal praat oor dissipline. As daar ‘n uitnodiging van die skool se kant af kom vir ‘n vergadering of ‘n oueraand, maak ‘n punt daarvan om dit by te woon. Op hierdie manier kan jy uitvind wat die skool se siening van dissipline is en hoe jy as ouer die onderwyser kan help. Ouers moet onderwysers sien as opvoedingsvennote. Dit beteken net soveel as wat jy nooit kant mag kies vir die kinders teen die ander ouer nie, mag jy ook nie kant kies teen die onderwyser nie. Dit beteken nie die onderwyser mag maak soos hy/sy wil en jy moet net stilbly nie, maar jou kind moet hom/haar onderwerp aan die gesag van die skool.
posted by Tuishulp Admin in Dissipline and have No Comments 21
Jan Dissipline: Bly weg van die verkeerde?
Baie mense sien ‘n goed gedissiplineerde kind bloot as die kind wat nooit verkeerde goed doen nie. In hierdie mense se oë is dissiplinêre probleme gelyk aan raas, aggressiewe gedrag, vloermoere, ongehoorsaamheid, teëpratery, ens.
Hierdie eng siening kom gewoonlik van ouers en onderwysers wat ‘n rustige lewe verkies – “kinders moet gesien en nie gehoor word nie”.
Die regte siening van dissipline is eerder “die praktyk van omgee en respek teenoor ander en self”. As iemand gedissiplineerd is, sal hy/sy nie die verkeerde dinge doen nie, maar ook die regte dinge wel doen!
Tony Humpreys noem in sy boek “A different kind of discipline”, afknouery as voorbeeld. Hy sê dat skole waar afknouery (“bullying”) voorkom, ‘n benadering moet volg waar die afknouer en die slagoffer geleentheid kry om aan hulle selfbeelde te werk. Hy sê dat die persoon wat afknou en die slagoffer eintlik ewe ongedissiplineerd is, want die afknouer pleeg die verkeerde en die slagoffer is passief en laat toe dat hy afgeknou word.
Hierdie voorbeeld kan verder gevat word – dissipline is nie net van toepassing op kinders nie. Ouers en onderwysers moet ook gedissiplineerd wees. Volwassenes moet selfbeheer toepas – daar kan nie een stel reëls vir hulle wees en ‘n ander stel vir kinders nie. Ek onthou die ou gesegde van “maak soos ek sê en nie soos ek maak nie!” Iemand het eenkeer die volgende opmerking gemaak: “Wat jy doen praat so hard, ek kan nie hoor wat jy sê nie!” wat net weereens bevestig dat kinders leer deur die voorbeeld wat hulle navolg.
Ouers en ander in gesagsposisies dink dat dissipline gelykstaan aan beheer oor ander. Niemand het die reg om iemand anders te beheer nie – die rol van die ouer is om ‘n kind te help om hom/haarself te beheer.
As ‘n volwassene op ‘n kind skree om stil te bly of om sekere gedrag uit te voer, is die voorbeeld wat die kind sien die een wat hy/sy gaan navolg.
Dit klink al hoe meer vir my dat mens dissiplinêre probleme in jou klas of met jou eie kinders by jouself moet gaan soek…
posted by Tuishulp Admin in Dissipline and have No Comments 20
Jan Ou-wêreldse Dissipline
Ons grootouers het grootgeword met ‘n dissipline-styl van “kinders moet gesien word en nie gehoor word nie”, terwyl lyfstraf die enigste manier was om ‘n kind te laat “hoor”.
Selfs (of dalk veral) in hierdie tydperk was daar dissiplinêre probleme tussen ouers en kinders, onderwysers en kinders asook tussen volwassenes. Dit mag dalk vir ons lyk asof “vandag se kinders” stouter en ongehoorsamer is as “in ons tyd”, maar daar is ‘n baie goeie rede daarvoor: hulle het ‘n uitstekende leermeesters gehad wat hulle presies gewys het hoe hulle vandag moet optree!
Selfbeheer en –dissipline kan nie voorvloei uit die volgende strategieë nie:
Vrees (die kinders moet bang wees vir die volwassenes)
Skree (soms tot die kind sy ore toedruk)
Rondstamp van kinders
‘n Lekker vet klap
Lyfstraf (ons sal dit later kwalifiseer)
Vernedering en afbrekende opmerkings
Baie van hierdie strategieë herinner aan ‘n militaristiese herkoms. Ouers wat glo dat hierdie die beste manier van dissipline is, is ongelukkig verkeerd ingelig. Jou kind gaan definitief vir jou bang wees en sal ongetwyfeld doodstil wees in jou huis, maar dis al. Dit gaan nie jou kind selfdissipline, –kontrole of enige ander positiewe eienskap leer nie!
Die gevolge van hierdie tipe dissipline is hartseer:
Blokkering van emosionele ontwikkeling
Tekortkominge in sosiale ontwikkeling
Vrees vir mislukking met baie min waagmoed
Vrees vir ouers en ander gesagstrukture
Gevoelens van wraak en woede as volwassene
Probleme met Godsbegrip
Ek wil dadelik byvoeg dat ouers wat hulle kinders op hierdie manier grootmaak, nooit bedoel het om hulle kinders seer te maak nie. Hulle het eenvoudig geglo dit is die beste manier. Hierdie mense het dikwels uit ‘n godsdienstige oogpunt opgetree (dink aan “moet die roede nie spaar nie”). Bowenal het hulleself op hierdie manier grootgeword en is dit vir hulle die enigste ouerskapstyl waarvan hulle bewus is.
Gelukkig is daar baie navorsing gedoen oor die jare en is daar tans soveel inligting beskikbaar oor die onderwerp dat daar min ouers is wat nog glo in hierdie ou-wêreldse dissipline-style.
posted by Tuishulp Admin in Dissipline and have No Comments 19
Jan Dissipline: Inleiding
Daar is weinig ouers, onderwysers en vele ander in gesagsposisies wat nie sukkel met dissiplinêre kwessies nie. Diegene wat nie probleme het nie, is hulle wat dissipline doelbewus en deeglik ondersoek en bestudeer het.
Jare terug, as ‘n onderwysstudent, moes ons ‘n werkstuk oor dissipline voltooi. Dit is vir my opvallend hoe min inligting, boeke en ander bronne oor die onderwerp beskikbaar was. Deesdae is daar natuurlik baie meer selfhelp-boeke op die mark. Die vraag is egter of hierdie boeke regtig ‘n verskil kan maak in jou, as ouer se lewe. (So baie selfhelpboeke is weinig meer as ‘n persoon se opinie oor iets en beskik nie regtig oor die potensiaal om verandering teweeg te bring nie.)
As mens vir ‘n definisie vir “dissipline” soek, kry jy wye uiteenlopende verklarings. Daar is die akademiese vertakkings, wat dissipline sien as ‘n filosofiese ondertoon vir ‘n vertakking in die kennisrigting. Daar word op ander plekke melding gemaak van beloning en straf, opdragte en praktyk en verwysing na die woord “dissipel.”
Die meeste van die definisies is dit eens dat dit gaan oor kontrole, gehoorsaamheid, onderdanigheid aan reëls en selfkontrole.
In hierdie reeks oor dissipline gaan ons kyk na wat dissiplinêre probleme is, hoe om dissipline reg toe te pas, hoe om jouself en jou kind voor te berei op dissipline en wat om te doen as jy voel dis te laat…jou kind is ‘n probleem!
Kom gesels gerus saam oor die onderwerp op Faceboek (soek vir Tuishulp). Vra jou vrae en kom deel jou wennerwenke!
posted by Tuishulp Admin in Dissipline and have No Comments ← Older Entries Klaar gelees?